Prins Bart I Derkx
Adjudant Jan Willem Stroeken
Adjudant Ilja Siebert
Op 20 jannewari woorte weej, nao ein waek van spanning, oètgerope tot óg Jeugtrio van de Wien. Veurbeelde hadde weej zat. Weej lepe al jaore mei in de Jeugraod. Ós vaders ware ós al ens veurgegaon in de Wien en in de Vogelhut.
Op dae gezellige kinnismakingsaovend beej ózze Prins, keke tante Ria, tante Mien en Henk Buskes zich de ouge oèt. Maar ja, waat wil-se, weej ware al jaore vrinde.
Beej ’t aaftraeje van Wilma, Lennie en Fanca hadde weej ’t kwaod. Det zal straks ouk weer gebeure, as ‘t met ós zoeë wièd is. Same met ózze Jeugraod, tante Mien, tante Ria, Henk Buskes en netuurlik ós elders hebben weej d’r ‘ne kwante tièd van gemak. De bezeuke aan de schoeële, L’Oreal, ‘t groeëte trio in de Maaspaort en dae grandioze optoch, ware ós hoeëgtepunte.
Op 12 jannewari mótte weej dan ouk met pien in ‘t hert aafstand doon van ós funkties. Idderein persuuënlik bedanke geit neet.
De Jeugraod hebbe weej as dank ein zomerevenement aangebaoje, (net as veur de groeëte minse). En det is erg gezellig gewaes. Vanaaf dees plaats wille weej tante Mien, tante Ria, Henk Buskes en Frans van Hoften hiel hertelik bedanke veur de geweldige inzet veur ós. As letste wille weej ós elders Romy, Kitty, Toos, Gerard, Wilfried en Wiel bedanke veur al ’t werk waat zeej veur ós hebbe verzatte um de Vastelaovend 1985 veur ós ónvergaetelik te make.
Weej winse ‘t nieje trio 1986 vuuël lol, plezeer en sukses veur dae fijne Vastelaovend dae kómme geit.